ประกาศกรมสรรพสามิตเรื่องหลักเกณฑ์ และเงื่อนไขการเสียภาษีในอัตราศูนย์สำหรับน้ำมันดีเซลที่นำไปจำหน่ายในเขตต่อเนื่องของราชอาณาจักร[๑] เพื่อให้การปฏิบัติเกี่ยวกับการเสียภาษีในอัตราศูนย์สำหรับน้ำมันดีเซลที่นำไปจำหน่ายในเขตต่อเนื่องของราชอาณาจักรเป็นไปโดยถูกต้อง สะดวก รวดเร็ว มีประสิทธิภาพ และมีมาตรฐานเป็นไปในแนวทางเดียวกันอาศัยอำนาจตามความใน(๓) ของประเภทที่ ๐๑.๐๕ ในบัญชีท้ายกฎกระทรวงกำหนดพิกัดอัตราภาษีสรรพสามิต พ.ศ. ๒๕๖๐อธิบดีกรมสรรพสามิตจึงกำหนดหลักเกณฑ์ และเงื่อนไขการเสียภาษีในอัตราศูนย์สำหรับน้ำมันดีเซลที่นำไปจำหน่ายในเขตต่อเนื่องของราชอาณาจักรไว้ดังต่อไปนี้ข้อ ๑ ในประกาศนี้ผู้ประกอบอุตสาหกรรมหมายถึง ผู้ประกอบอุตสาหกรรมตามพระราชบัญญัติภาษีสรรพสามิต พ.ศ. ๒๕๖๐ซึ่งได้ทำการผลิตน้ำมันดีเซลที่นำไปจำหน่ายในเขตต่อเนื่องของราชอาณาจักรน้ำมันดีเซลหมายถึง น้ำมันดีเซลที่นำไปจำหน่ายในเขตต่อเนื่องของราชอาณาจักรสถานที่เก็บน้ำมันดีเซลหมายถึง สถานที่เก็บน้ำมันดีเซลเพื่อรอการนำไปจำหน่ายในเขตต่อเนื่องของราชอาณาจักรซึ่งสามารถจ่ายน้ำมันดีเซลลงเรือโดยทางท่อน้ำมันได้ข้อ ๒ ให้ผู้ประกอบอุตสาหกรรมที่ประสงค์จะขอเสียภาษีในอัตราศูนย์สำหรับน้ำมันดีเซลที่จะนำไปจำหน่ายในเขตต่อเนื่องของราชอาณาจักรยื่นคำขอตามแบบ ภส. ๐๕ - ๐๘ ท้ายประกาศนี้ต่อสรรพสามิตพื้นที่ ณสำนักงานสรรพสามิตพื้นที่แห่งท้องที่ที่โรงอุตสาหกรรมตั้งอยู่หรือโดยผ่านระบบเครือข่ายอินเทอร์เน็ตที่เว็บไซต์กรมสรรพสามิต ก่อนนำน้ำมันดีเซลออกจากโรงอุตสาหกรรมให้สรรพสามิตพื้นที่ที่รับคำขอตามวรรคหนึ่งเป็นผู้มีอำนาจพิจารณาอนุมัติให้เสียภาษีในอัตราศูนย์สำหรับน้ำมันดีเซลที่จะนำไปจำหน่ายในเขตต่อเนื่องของราชอาณาจักรข้อ ๓ ผู้ประกอบอุตสาหกรรมที่ประสงค์จะขอเสียภาษีในอัตราศูนย์โดยขอนำน้ำมันดีเซลส่งไปยังสถานที่เก็บน้ำมันดีเซลให้ขออนุมัติสถานที่เก็บน้ำมันดีเซลต่อสรรพสามิตพื้นที่ที่สถานที่เก็บน้ำมันดีเซลตั้งอยู่พร้อมรายละเอียดและเอกสารหลักฐานดังนี้(๑)ชื่อ ที่อยู่ของสถานที่เก็บน้ำมันดีเซล(๒) ชื่อเจ้าของหรือผู้มีอำนาจดำเนินการของสถานที่เก็บน้ำมันดีเซล(๓)แบบแปลนแผนผังของสถานที่เก็บน้ำมันดีเซล โดยให้ระบุหมายเลขถังเก็บน้ำมันดีเซลด้วย(๔) หลักฐานแสดงความยินยอมให้ใช้สถานที่เก็บน้ำมันดีเซลจากเจ้าของสถานที่เก็บน้ำมันดีเซลเพื่อให้เจ้าพนักงานสรรพสามิตเข้าไปทำการตรวจสอบน้ำมันดีเซลและบัญชีหลักฐานต่าง ๆ ภายในสถานที่เก็บน้ำมันดีเซลได้ตลอดเวลาข้อ ๔ เมื่อสรรพสามิตพื้นที่มีคำสั่งอนุมัติให้เสียภาษีในอัตราศูนย์แล้วให้ผู้ประกอบอุตสาหกรรมแจ้งเป็นหนังสือให้เจ้าพนักงานสรรพสามิตแห่งท้องที่ที่โรงอุตสาหกรรมตั้งอยู่ทราบเพื่อทำการตรวจสอบชนิดและปริมาณของน้ำมันดีเซลก่อนนำออกจากโรงอุตสาหกรรมให้เจ้าพนักงานสรรพสามิตตามวรรคหนึ่งผนึกดวงตรากรมสรรพสามิตที่ท่อทางรับ จ่ายน้ำมันของยานพาหนะที่ใช้ขนส่งน้ำมันดีเซลก่อนนำออกจากโรงอุตสาหกรรมเว้นแต่เป็นการขนส่งน้ำมันโดยทางท่อข้อ ๕ การนำน้ำมันดีเซลที่เสียภาษีในอัตราศูนย์ไปเก็บยังสถานที่เก็บน้ำมันดีเซลให้เจ้าพนักงานสรรพสามิตที่ทำการตรวจสอบน้ำมันดีเซลตามข้อ ๔แจ้งให้เจ้าพนักงานสรรพสามิต ณสำนักงานสรรพสามิตพื้นที่ที่สถานที่เก็บน้ำมันดีเซลตั้งอยู่ทราบข้อ ๖ ให้ผู้ประกอบอุตสาหกรรมจัดทำบัญชีแสดงการจำหน่ายน้ำมันดีเซลและการนำน้ำมันดีเซลไปเก็บพักไว้ ณ สถานที่เก็บน้ำมันดีเซล ตามแบบท้ายประกาศนี้และรายงานให้ผู้ซึ่งรับคำขอไว้ตามข้อ ๒ ทราบ ภายในวันที่ ๑๐ ของเดือนถัดไปข้อ ๗ ก่อนนำน้ำมันดีเซลที่เสียภาษีในอัตราศูนย์เข้าเก็บในสถานที่เก็บน้ำมันดีเซลให้เจ้าของสถานที่เก็บน้ำมันดีเซลแจ้งเป็นหนังสือหรือโดยทางโทรสารให้เจ้าพนักงานสรรพสามิตแห่งท้องที่ที่สถานที่เก็บน้ำมันดีเซลตั้งอยู่ทราบเพื่อไปทำลายดวงตรากรมสรรพสามิตและตรวจสอบชนิดและจำนวนน้ำมันที่ได้รับเข้าไปเก็บในสถานที่เก็บน้ำมันดีเซลโดยก่อนทำลายจะต้องตรวจสอบว่ามีสภาพผิดปกติหรือไม่หากปรากฏว่ามีสภาพผิดปกติให้รายงานต่อผู้ซึ่งอนุมัติให้เสียภาษีในอัตราศูนย์ตามข้อ๒ ในทันทีกรณีน้ำมันดีเซลที่เสียภาษีในอัตราศูนย์ที่รับเข้าเก็บในสถานที่เก็บน้ำมันดีเซลเกิดการสูญหายหรือขาดจำนวนไปเกินกว่าร้อยละ๐.๕ โดยไม่มีเหตุผลอันสมควรผู้ประกอบอุตสาหกรรมต้องชำระภาษีพร้อมเบี้ยปรับและเงินเพิ่มตามจำนวนที่สูญหายหรือขาดจำนวนไปในอัตราภาษีที่กำหนดไว้ในบัญชีท้ายกฎกระทรวงกำหนดพิกัดอัตราภาษีสรรพสามิตพ.ศ. ๒๕๖๐ ที่ใช้บังคับ ณ วันที่ความรับผิดในอันจะต้องเสียภาษีเกิดขึ้นข้อ ๘ ให้เจ้าพนักงานสรรพสามิตแห่งท้องที่ที่สถานที่เก็บน้ำมันดีเซลตั้งอยู่ตามข้อ๗จัดทำรายงานการตรวจสอบชนิดและจำนวนน้ำมันดีเซลที่รับเข้าเก็บในสถานที่เก็บน้ำมันดีเซลที่ตรวจวัดได้ทุกครั้งและรายงานให้สรรพสามิตพื้นที่ที่รับคำขอตามข้อ ๒ ทราบภายในวันที่ ๑๕ ของเดือนถัดจากเดือนที่มีการนำน้ำมันเข้าเก็บในสถานที่เก็บน้ำมันดีเซลข้อ ๙ ก่อนนำน้ำมันดีเซลที่เสียภาษีในอัตราศูนย์ออกจากสถานที่เก็บน้ำมันดีเซลให้เจ้าของสถานที่เก็บน้ำมันดีเซลแจ้งให้เจ้าพนักงานสรรพสามิตแห่งท้องที่ที่สถานที่เก็บน้ำมันดีเซลตั้งอยู่ตามแบบใบต่อแบบภส. ๐๕ - ๐๘ ท้ายประกาศนี้เพื่อทำการตรวจสอบชนิดและจำนวนน้ำมันดีเซลที่นำออกจากสถานที่เก็บน้ำมันดีเซลข้อ ๑๐ ผู้ประกอบอุตสาหกรรมที่ขอเสียภาษีในอัตราศูนย์สำหรับน้ำมันดีเซลเพื่อนำไปจำหน่ายในเขตต่อเนื่องของราชอาณาจักรตามประกาศนี้ จะต้องเติมสาร Marker ในน้ำมันดีเซลที่ขอเสียภาษีในอัตราศูนย์โดยปฏิบัติตามระเบียบที่อธิบดีกำหนดและต้องปฏิบัติตามระเบียบกรมสรรพสามิตที่กำหนดเกี่ยวกับการขนย้ายน้ำมันและผลิตภัณฑ์น้ำมันซึ่งออกตามความในมาตรา ๖ (๓) แห่งพระราชบัญญัติภาษีสรรพสามิตพ.ศ. ๒๕๖๐ข้อ ๑๑ ให้เจ้าของสถานที่เก็บน้ำมันดีเซลจัดทำบัญชีประจำวันแสดงการรับ จ่ายน้ำมันดีเซลที่จำหน่ายในเขตต่อเนื่องและงบเดือนแสดงการนำน้ำมันดีเซลจำหน่ายในเขตต่อเนื่อง ตามแบบท้ายประกาศนี้โดยบัญชีประจำวันต้องจัดทำให้แล้วเสร็จภายใน ๓ วันนับแต่วันที่มีเหตุต้องลงรายการเกิดขึ้น และให้เก็บรักษาไว้ประจำ ณสถานที่เก็บน้ำมันดีเซลนั้น สำหรับงบเดือนให้รายงานต่อเจ้าพนักงานสรรพสามิตตามข้อ ๙ภายในวันที่ ๑๐ ของเดือนถัดไปข้อ ๑๒ ผู้ประกอบอุตสาหกรรมที่นำน้ำมันดีเซลไปเก็บไว้ยังสถานที่เก็บน้ำมันดีเซลต้องส่งน้ำมันดีเซลออกไปในเขตต่อเนื่องของราชอาณาจักรภายใน ๖ เดือนนับแต่วันที่นำน้ำมันดีเซลออกจากโรงอุตสาหกรรมข้อ ๑๓ ให้ผู้ประกอบอุตสาหกรรมแจ้งการส่งน้ำมันดีเซลไปจำหน่ายในเขตต่อเนื่องของราชอาณาจักรต่อสรรพสามิตพื้นที่ที่ได้รับคำขอไว้ตามข้อ๒ ภายใน ๓๐ วัน นับแต่วันที่พนักงานศุลกากรได้ตรวจปล่อยน้ำมันดีเซลไปยังเขตต่อเนื่องของราชอาณาจักรพร้อมด้วยหลักฐานดังนี้(๑)สำเนาใบขนสินค้าขาออกซึ่งได้รับการลงลายมือชื่อรับรองความถูกต้องจากพนักงานศุลกากร(๒)สำเนาคำขออนุญาตขนถ่ายน้ำมันดีเซลในเขตต่อเนื่องของราชอาณาจักรซึ่งได้รับการลงลายมือชื่อรับรองความถูกต้องจากพนักงานศุลกากร(๓)สำเนาใบต่อแบบ ภส. ๐๕ - ๐๘ซึ่งได้รับการตรวจสอบและลงลายมือชื่อรับรองความถูกต้องจากเจ้าพนักงานสรรพสามิต(เฉพาะกรณีที่นำน้ำมันออกจากสถานที่เก็บน้ำมันดีเซลเพื่อส่งไปจำหน่ายในเขตต่อเนื่องของราชอาณาจักร)(๔)สำเนาใบแสดงรายการและราคาสินค้าข้อ ๑๔ กรณีน้ำมันดีเซลที่ตรวจได้ตามข้อ ๗มีจำนวนน้อยกว่าจำนวนที่ตรวจวัดได้ตามข้อ ๔ เกินกว่าร้อยละ ๐.๕ให้ผู้ประกอบอุตสาหกรรมมีหน้าที่ชำระภาษีสำหรับน้ำมันดีเซลตามจำนวนที่สูญหายหรือขาดจำนวนไปพร้อมเบี้ยปรับและเงินเพิ่มในอัตราที่กำหนดไว้ในบัญชีท้ายกฎกระทรวงกำหนดพิกัดอัตราภาษีสรรพสามิตพ.ศ. ๒๕๖๐ ที่ใช้บังคับ ณ วันที่ความรับผิดในอันจะต้องเสียภาษีเกิดขึ้นกรณีจำนวนน้ำมันดีเซลที่ส่งไปจำหน่ายในเขตต่อเนื่องของราชอาณาจักรซึ่งตรวจสอบโดยพนักงานศุลกากรมีจำนวนน้อยกว่าจำนวนที่นำออกจากโรงอุตสาหกรรมในกรณีที่ไม่มีการนำไปเก็บไว้ในสถานที่เก็บน้ำมันดีเซลหรือมีจำนวนน้อยกว่าจำนวนที่นำออกจากสถานที่เก็บน้ำมันดีเซล แล้วแต่กรณี เกินกว่าร้อยละ๐.๕ให้ผู้ประกอบอุตสาหกรรมมีหน้าที่ชำระภาษีสำหรับน้ำมันดีเซลตามชนิดและจำนวนที่สูญหายหรือขาดจำนวนไปพร้อมเบี้ยปรับและเงินเพิ่มในอัตราภาษีที่กำหนดไว้ในบัญชีท้ายกฎกระทรวงกำหนดพิกัดอัตราภาษีสรรพสามิต พ.ศ. ๒๕๖๐ที่ใช้บังคับ ณ วันที่ความรับผิดในอันจะต้องเสียภาษีเกิดขึ้นข้อ ๑๕ ในการขนถ่ายน้ำมันดีเซลไปจำหน่ายในเขตต่อเนื่องของราชอาณาจักรโดยทางเรือให้ผู้ประกอบอุตสาหกรรมจัดทำใบกำกับการขนน้ำมันดีเซล ตามแบบที่กระทรวงพาณิชย์กำหนดกำกับไปกับเรือที่ใช้ขนส่งน้ำมันดีเซลไปยังเขตต่อเนื่องของราชอาณาจักรโดยจัดทำจำนวน ๓ ฉบับ สำเนาฉบับหนึ่งเก็บไว้ ณ ต้นทางส่วนต้นฉบับและคู่ฉบับที่เหลือกำกับไปกับเรือข้อ ๑๖ เมื่อขนส่งน้ำมันดีเซลไปถึงเขตต่อเนื่องของราชอาณาจักรแล้วให้เจ้าของเรือหรือนายเรือแจ้งให้สำนักงานตำรวจแห่งชาติทราบเพื่อตรวจสอบและลงลายมือชื่อรับรองว่าได้ขนส่งน้ำมันดีเซลไปถึงเขตต่อเนื่องของราชอาณาจักรแล้วในใบกำกับการขนส่งน้ำมันดีเซลทั้งต้นฉบับและคู่ฉบับที่กำกับไปกับเรือที่เป็นยานพาหนะในการขนส่งน้ำมันดีเซลไปยังเขตต่อเนื่องของราชอาณาจักรโดยต้นฉบับให้ใช้กำกับไปกับเรือสำหรับคู่ฉบับที่เหลือเก็บไว้ที่สำนักงานตำรวจแห่งชาติและให้สำนักงานตำรวจแห่งชาติส่งสำเนาให้กรมสรรพสามิตและโรงอุตสาหกรรมหรือสถานที่เก็บน้ำมันดีเซลโดยเร็วเพื่อใช้เป็นหลักฐานประกอบการตรวจสอบต่อไปข้อ ๑๗ ในกรณีผู้ประกอบอุตสาหกรรมหรือเจ้าของสถานที่เก็บน้ำมันดีเซลมิได้ปฏิบัติตามประกาศนี้ในข้อใดข้อหนึ่งให้ถือว่าน้ำมันดีเซลนั้นไม่ได้รับสิทธิการเสียภาษีในอัตราศูนย์ ผู้ประกอบอุตสาหกรรมมีหน้าที่ต้องชำระภาษีพร้อมเบี้ยปรับและเงินเพิ่มตามปริมาณน้ำมันดีเซลนั้นในอัตราภาษีที่กำหนดไว้ในบัญชีท้ายกฎกระทรวงกำหนดพิกัดอัตราภาษีสรรพสามิตพ.ศ. ๒๕๖๐ ที่ใช้บังคับ ณ วันที่ความรับผิดในอันจะต้องเสียภาษีเกิดขึ้นข้อ ๑๘ การใดอยู่ระหว่างขั้นตอนการดำเนินการตามประกาศกระทรวงการคลังเรื่อง หลักเกณฑ์ และเงื่อนไขการยกเว้นภาษีสำหรับน้ำมันดีเซลที่นำไปจำหน่ายในเขตต่อเนื่องของราชอาณาจักรพ.ศ. ๒๕๕๒ ประกอบกับระเบียบกรมสรรพสามิตว่าด้วยการยกเว้นภาษีสำหรับน้ำมันดีเซลที่นำไปจำหน่ายในเขตต่อเนื่องของราชอาณาจักรพ.ศ. ๒๕๕๒ ให้ดำเนินการให้แล้วเสร็จ สำหรับการดำเนินการต่อไปให้เป็นไปตามที่กำหนดในประกาศนี้การดำเนินการใดๆ ตามประกาศกระทรวงการคลัง เรื่อง หลักเกณฑ์และเงื่อนไขการยกเว้นภาษีสำหรับน้ำมันดีเซลที่นำไปจำหน่ายในเขตต่อเนื่องของราชอาณาจักรพ.ศ. ๒๕๕๒ ประกอบกับระเบียบกรมสรรพสามิตว่าด้วยการยกเว้นภาษีสำหรับน้ำมันดีเซลที่นำไปจำหน่ายในเขตต่อเนื่องของราชอาณาจักรพ.ศ. ๒๕๕๒ ที่ได้ดำเนินการไว้ก่อนวันที่ประกาศนี้ใช้บังคับให้เป็นอันใช้ได้ต่อไปจนกว่าจะสิ้นสุดไปโดยเงื่อนไข หรือเงื่อนเวลาที่กำหนดไว้หรือจนกว่าจะมีคำสั่งยกเลิกหรือเปลี่ยนแปลงข้อ ๑๙ ประกาศนี้ให้ใช้บังคับตั้งแต่วันที่ ๑๖ กันยายนพ.ศ. ๒๕๖๐ เป็นต้นไปประกาศ ณ วันที่ ๑๖ กันยายน พ.ศ.๒๕๖๐สมชาย พูลสวัสดิ์อธิบดีกรมสรรพสามิต[เอกสารแนบท้าย]๑. แบบคำขอเสียภาษีในอัตราศูนย์สำหรับน้ำมันดีเซลที่นำไปจำหน่ายในเขตต่อเนื่องของราชอาณาจักร (ภส. ๐๕- ๐๘)๒. บัญชีแสดงรายการจำหน่ายน้ำมันดีเซลในเขตต่อเนื่อง๓. บัญชีประจำวันแสดงการรับ จ่ายน้ำมันดีเซลที่จำหน่ายในเขตต่อเนื่อง๔. งบเดือนแสดงการนำน้ำมันดีเซลจำหน่ายในเขตต่อเนื่อง(ดูข้อมูลจากภาพกฎหมาย)พัชรภรณ์/จัดทำ๕ตุลาคม ๒๕๖๑[๑]ราชกิจจานุเบกษา เล่ม ๑๓๕/ตอนพิเศษ ๑๑๙ ง/หน้า ๘๔ (เล่มที่ ๒)/๒๔ พฤษภาคม ๒๕๖๑